
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti, 02.02.2010                                                                                                                                                                                                                                  Pl-x 556/2009


     R A P O R T  
asupra propunerii legislative privind Codul Deontologic al 
Judecătorilor şi Procurorilor

În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind Codul Deontologic al Judecătorilor şi Procurorilor, trimisă cu adresa nr. Pl-x 556 din      2 noiembrie 2009, înregistrată sub nr.31/1007 din 3 noiembrie 2009.
Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 27 octombrie 2009.
Consiliul Legislativ a avizat favorabil iniţiativa legislativă, conform avizului nr. 455 din 11 mai 2009.
Guvernul, prin punctul de vedere transmis cu adresa nr. 1415 din 2 iunie 2009, nu susţine adoptarea acestei propuneri legislative.

Consiliul Superior al Magistraturii a avizat negativ iniţiativa legislativă conform Hotărârii nr. 829 din 7 mai 2009.
Propunerea legislativă are ca obiect de reglementare adoptarea unui Cod deontologic al judecătorilor şi procurorilor prin care să se stabilească „standardele de conduită ale acestora, conforme cu onoarea şi demnitatea profesiei".
Iniţiativa legislativă este structurată pe 7 capitole, care se referă, în principal, la:

· independenţa justiţiei;

· promovarea supremaţiei legii;

· imparţialitatea judecătorilor şi procurorilor;

· exercitarea îndatoririlor profesionale;
· demnitatea şi onoarea profesiei de judecător sau procuror;
· activităţi incompatibile calităţii de judecător sau procuror.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din  2 februarie 2010. 
La dezbaterea propunerii legislative a participat, în calitate de invitat, din partea Ministerului Justiţiei, doamna Rodica Constantinovici, secretar de stat.

Cu prilejul dezbaterilor, membrii Comisiei au constatat că propunerea legislativă nu se justifică pentru următoarele considerente:

· Codul deontologic al judecătorilor şi procurorilor reflectă standardele de conduită ale judecătorilor şi procurorilor, în sensul că aceasta să fie conforme cu onoarea şi demnitatea profesiei. Astfel, deontologia, lato sensu, este o parte a eticii care cuprinde normele şi obligaţiile specifice unei activităţi profesionale, respectiv o teorie despre datorie, despre obligaţiile morale. Acesta este motivul pentru care, Legea nr. 317/2004 privind Consiliul Superior al Magistraturii, republicată, cu modificările şi completările ulterioare, a stabilit un alt nivel de reglementare pentru Codul deontologic al judecătorilor şi procurorilor. Astfel, art. 38 alin. (1) din actul normativ menţionat prevede că „Plenul Consiliului Superior al Magistraturii adoptă Codul deontologic al judecătorilor şi procurorilor..."iar alin. (2) al aceluiaşi articol prevede că Plenul Consiliului Superior al Magistraturii (CSM) asigură publicarea Codului deontologic în Monitorul Oficial al României, Partea I, şi pe pagina de Internet a CSM.
· Faţă de aceste dispoziţii, având în vedere că acest cod este adoptat de CSM, prin Hotărârea nr. 328 din 24 august 2005 pentru aprobarea Codului deontologic al judecătorilor şi procurorilor, nu se impune adoptarea unui alt cod deontologic printr-un act normativ la nivel de lege.
Prin urmare, propunerea legislativă ar fi trebuit să aibă în vedere şi modificarea art.38 alin.(1) din Legea nr.317/2004, în sensul prevederii exprese a necesităţii adoptării prin lege a acestui Cod deontologic.
În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, respingerea propunerii legislative privind Codul Deontologic al Judecătorilor şi Procurorilor.
Din numărul total de 25 membri ai Comisiei juridice, de disciplină şi imunităţi au participat la dezbateri 14 deputaţi.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                            PREŞEDINTE,                                      SECRETAR,                                                                 

                             Daniel BUDA                             Gabriel ANDRONACHE          
         Consilier,

  Nicoleta Grecu

